Ehdotus neuvoston asetus Indonesiasta, Malesiasta ja Thaimaasta peräisin olevien polkupyörien tuontia koskevan polkumyynnin vastaisen menettelyn päättämisestä /* KOM/2002/0226 lopull. */



Virallinen lehti nro 203 E , 27/08/2002 s. 0181 - 0182



Ehdotus NEUVOSTON ASETUS Indonesiasta, Malesiasta ja Thaimaasta peräisin olevien polkupyörien tuontia koskevan polkumyynnin vastaisen menettelyn päättämisestä (komission esittämä) PERUSTELUT Neuvosto otti 28. maaliskuuta 1996 annetulla asetuksella (EY) N:o 648/96 käyttöön lopullisen polkumyyntitullin Indonesiasta, Malesiasta ja Thaimaasta peräisin olevien polkupyörien tuonnissa. Komissio pani 11. huhtikuuta 2001 vireille Euroopan polkupyörienvalmistajien järjestön (European Bicycle Manufacturers Association), jäljempänä 'EBMA', pyynnöstä nykyisten polkumyyntitoimenpiteiden voimassaolon päättymistä koskevan tarkastelun 22 päivänä joulukuuta 1995 annetun neuvoston asetuksen (EY) N:o 384/96, jäljempänä 'perusasetus', 11 artiklan 2 kohdan nojalla. EBMA peruutti virallisesti tarkastelua koskevan pyynnnön 6. helmikuuta 2002 päivätyllä komissiolle osoitetulla kirjeellä. Tässä tilanteessa menettely on päätettävä, ellei päättämisen todeta olevan yhteisön edun vastaista. Tätä varten asianomaisille osapuolille ilmoitettiin asiasta ja annettiin mahdollisuus esittää huomautuksia; niitä saatiin kuitenkin vain muutama. Huomautuksien tarkastelun jälkeen ei ole viitteitä siitä, että toimenpiteiden voimassaolon päättäminen olisi yhteisön edun vastaista. Tämän vuoksi ehdotetaan, että neuvosto hyväksyy oheisen ehdotuksen polkumyynnin vastaisen menettelyn päättämisestä annettavaksi asetukseksi, joka olisi julkaistava Euroopan yhteisöjen virallisessa lehdessä. Ehdotus NEUVOSTON ASETUS Indonesiasta, Malesiasta ja Thaimaasta peräisin olevien polkupyörien tuontia koskevan polkumyynnin vastaisen menettelyn päättämisestä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 [1], jäljempänä 'perusasetus', ja erityisesti sen 9 artiklan ja 11 artiklan 2 kohdan, [1] EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 2238/2000 (EYVL L 257, 11.10.2000, s. 2). ottaa huomioon komission ehdotuksen, joka on tehty komission kuultua neuvoa-antavaa komiteaa, sekä katsoo seuraavaa: A. MENETTELY (1) Neuvosto otti 28 päivänä maaliskuuta 1996 annetulla asetuksella (EY) N:o 648/96 [2] käyttöön lopullisen polkumyyntitullin Indonesiasta, Malesiasta ja Thaimaasta peräisin olevien ja CN-koodeihin 8712 00 10, 8712 00 30 ja 8712 00 80 kuuluvien polkupyörien ja muiden moottoroimattomien pyörien (mukaan lukien kolmipyöräiset tavarankuljetuspolkupyörät) tuonnissa. [2] EYVL L 91, 12.4.1996, s. 1. (2) Kun ilmoitus Indonesiasta, Malesiasta ja Thaimaasta peräisin olevien polkupyörien tuontiin sovellettavien polkumyyntitoimenpiteiden voimassaolon tulevasta päättymisestä [3] oli julkaistu, komissio vastaanotti 12 päivänä tammikuuta 2001 pyynnön tarkastella kyseisiä toimenpiteitä perusasetuksen 11 artiklan 2 kohdan nojalla. [3] EYVL C 271, 22.9.2000, s. 5. (3) Pyynnön esitti Euroopan polkupyörienvalmistajien järjestö (European Bicycle Manufacturers Assocíation), jäljempänä 'EBMA' , niiden yhteisön tuottajien puolesta, joiden tuotanto muodostaa pääosan yhteisön tuotannosta. (4) Pyyntöön sisältyi alustava näyttö siitä, että jos toimenpiteiden annettaisiin raueta, vahingollinen polkumyynti jatkuisi tai toistuisi, mitä pidettiin riittävänä perusteena toimenpiteiden voimassaolon päättymistä koskevan tarkastelun vireillepanolle. (5) Kuultuaan neuvoa-antavaa komiteaa komissio pani 11 päivänä huhtikuuta 2001 vireille Euroopan yhteisöjen virallisessa lehdessä julkaistulla ilmoituksella [4] Indonesiasta, Malesiasta ja Thaimaasta peräisin olevien polkupyörien tuontiin sovellettavien toimenpiteiden voimassaolon päättymistä koskevan tarkastelun. [4] EYVL C 110, 11.4.2001, s. 6. (6) Komissio ilmoitti virallisesti tarkastelun vireillepanosta vientiä harjoittaville tuottajille, niille tuojille, joita asian tiedettiin koskevan, viejämaan edustajille ja yhteisön tuottajille. Asianomaisille osapuolille annettiin tilaisuus ilmaista näkökantansa kirjallisesti sekä pyytää saada tulla kuulluiksi vireillepanoilmoituksessa asetetussa määräajassa. B.PYYNNÖN PERUUTTAMINEN JA MENETTELYN PÄÄTTÄMINEN (7) EBMA peruutti virallisesti 6 päivänä helmikuuta 2002 päivätyllä komissiolle osoitetulla kirjeellä pyyntönsä Indonesiasta, Malesiasta ja Thaimaasta peräisin olevien polkupyörien tuontiin sovellettavien toimenpiteiden tarkastelusta. (8) Perusasetuksen 9 artiklan 1 kohdan ja 11 artiklan 2 kohdan mukaisesti menettely on päätettävä, jos pyyntö peruutetaan, paitsi jos päättäminen ei ole yhteisön edun mukaista. (9) Katsottiin, että menettely olisi päätettävä, sillä tutkimuksessa ei tullut ilmi seikkoja, jotka olisivat osoittaneet päättämisen olevan yhteisön edun vastaista. Asianomaisille osapuolille ilmoitettiin asiasta ja annettiin mahdollisuus esittää huomautuksia; niitä saatiin kuitenkin vain muutama. Huomautuksien tarkastelun jälkeen ei ole viitteitä siitä, että toimenpiteiden voimassaolon päättäminen olisi yhteisön edun vastaista. (10) Tämän vuoksi katsottiin, että Indonesiasta, Malesiasta ja Thaimaasta peräisin olevien polkupyörien yhteisöön tuontia koskeva polkumyynnin vastainen menettely olisi päätettävä ja voimassa olevien toimenpiteiden olisi annettava raueta, ON ANTANUT TÄMÄN ASETUKSEN: 1 artikla Kumotaan Indonesiasta, Malesiasta ja Thaimaasta peräisin olevien ja tällä hetkellä CN-koodeihin 8712 00 10, 8712 00 30 ja 8712 00 80 luokiteltujen polkupyörien tuontiin sovellettavat polkumyyntitoimenpiteet, ja päätetään kyseistä tuontia koskeva menettely. 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [...]